(ສພຊ) ໃນວັນທີ 26 ມີຖຸນາຜ່ານມາ ທີ່ສະພາແຫ່ງຊາດ ນະຄອນຫລວງວຽງຈັນ, ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ (ສພຊ) ໄດ້ເຂົ້າຮ່ວມກອງປະຊຸມພົບປະລະຫວ່າງຜູ້ນໍາໄອປາ-ອາຊຽນ ທາງໄກ ໃນວາ ລະກອງປະຊຸມສຸດຍອດອາຊຽນຄັ້ງທີ 36 (ຜ່ານທາງລະບົບອອນລາຍ) ໂດຍມີທ່ານ ຫງວຽນ ຊວນ ຟຸກ ນາຍົກລັດຖະມົນຕີແຫ່ງ ສສ.ຫວຽດນາມ, ປະທານກອງປະຊຸມສຸດຍອດຜູ້ນຳອາຊຽນ ຄັ້ງທີ 36, ມີບັນດາປະມຸກລັດ ແລະ ຫົວໜ້າລັດຖະບານຂອງບັນດາປະເທດສະມາຊິກອາຊຽນ, ປະທານລັດຖະສະພາ ຂອງບັນດາລັດຖະສະພາສະມາຊິກໄອປາເຂົ້າຮ່ວມ.
ໂອກາດດັ່ງກ່າວ, ທ່ານນາງ ຫງວຽນ ທິ ກິມ ເງິນ ປະທານສະພາແຫ່ງຊາດ ສສ.ຫວຽດນາມ ທັງເປັນປະທານໄອປາ ໄດ້ສະແດງຄວາມເປັນຫ່ວງເປັນໃຍ ຕໍ່ຜົນກະທົບອັນໜັກໜ່ວງ ທີ່ເກີດຈາກພະຍາດ covid-19 ໃນບັນດາປະເທດອາຊຽນ, ໄອປາ ສະໜັບສະໜູນການຈັດຕັ້ງປະຕິບັດຂໍ້ລິເລີ່ມຂອງອາຊຽນ, ຈະສືບຕໍ່ຄຽງຂ້າງ ແລະ ສະໜັບສະໜູນລັດຖະບານຂອງບັນດາປະເທດສະມາຊິກອາຊຽນ ໃນການປະຕິບັດບັນດາມາດຕະການເພື່ອ ຄວບຄຸມ ແລະ ຕອບໂຕ້ຕໍ່ການລະບາດຂອງພະຍາດ, ເພີ່ມທະວີຄວາມອາດສາມາດຂອງບັນດາປະເທດເພື່ອກຽມ ພ້ອມຕໍ່ເຫດການສຸກເສີນ, ຮັບປະກັນສະວັດດີພາບຂອງປະຊາຊົນ, ຟື້ນຟູກິດຈະກຳທາງເສດຖະກິດ, ຮັກສາລະດັບ ການພັດທະນາຢ່າງມີສະຖຽນລະພາບທັງພາຍໃນປະເທດ ແລະ ພາກພື້ນ.
ທ່ານ ນາງ ຫງວຽນ ທິ ກິມ ເງິນ ໃຫ້ຮູ້ອີກວ່າ: ດ້ານການເມືອງ ແລະ ຄວາມໝັ້ນຄົງ, ໄອປາ ສືບຕໍ່ເພີ່ມ ທະວີການຮ່ວມມື, ຮັບປະກັນຄວາມໂປ່ງໃສ, ເປີດກວ້າງ ແລະ ບົນຫລັກການພື້ນຖານກົດໝາຍ ເພື່ອຢັ້ງຍືນຄືນ ຄວາມເປັນແກນກາງຂອງອາຊຽນ, ຮຽກຮ້ອງໃຫ້ມີການຮ່ວມມືຢ່າງໜັກແໜ້ນ, ຍົກລະດັບການເປັນຄູ່ຮ່ວມຂອງ ໄອປາ-ອາຊຽນໃນການເຊື່ອມໂຍງພາກພື້ນ, ແລະ ຍົກສູງຂີດຄວາມສາມາດຂອງບັນດາປະເທດສະມາຊິກອາຊຽນ ໃນການໂຕ້ຕອບຕໍ່ບັນຫາຄວາມໝັ້ນຄົງຮູບແບບໃໝ່. ສ່ວນດ້ານເສດຖະກິດ, ເພື່ອສ້າງປະຊາຄົມເສດຖະກິດອາ ຊຽນແບບກວມລວມ ແລະ ເຂັ້ມແຂງ, ລັດຖະສະພາສະມາຊິກໄອປາ ມີຄວາມຮັບຜິດຊອບໃນການສົ່ງເສີມການ ໃຫ້ສັດຕະຍາບັນແກ່ບັນດາຂໍ້ຕົກລົງໃນພາກພື້ນ ເພື່ອສົ່ງເສີມການຮ່ວມມືໃນຮູບແບບນະໂຍບາຍເພື່ອການພັດທະ ນາເສດຖະກິດແບບໝູນວຽນ, ພະລັງງານທົດແທນ, ນະວັດຕະກຳໃໝ່ ແລະ ການປັບໂຕຢ່າງຫ້າວຫັນຕໍ່ການປະຕິ ຮູບອຸດສາຫະກຳ 4.0; ໃນມໍ່ໆນີ້, ອາຊຽນຕ້ອງໄດ້ສຸມໃສ່ທຶນຮອນເພື່ອເພີ່ມທະວີການຟຶ້ນຟູເສດຖະກິດອາຊຽນ ພາຍຫຼັງການແຜ່ລະບາດຂອງໂຄວິດ-19, ມຸ້ງໝັ້ນໃນການເປີດຕະຫລາດເພື່ອການຄ້າ ແລະ ການລົງທຶນ, ເຊື່ອມ ໂຍງຕ່ອງໂຊ້ເສດຖະກິດ, ຮັບປະກັນສະບຽງອາຫານ, ປ້ອງກັນພາວະເສດຖະກິດທົດຖອຍ ແລະ ສະໜັບສະໜູນປະ ຊາຊົນ ແລະ ຫົວໜ່ວຍທຸລະກິດທີ່ໄດ້ຮັບຜົນກະທົບຈາກໂຄວິດ-19. ຮີບຮ້ອນເລັ່ງຄວາມຕ້ອງການໃນການສົ່ງເສີມ ອຸດສາຫະກຳທີ່ຂັບເຄື່ອນດ້ວຍຄວາມຮູ້ ແລະ ເສດຖະກິດດິຈິຕອນ.
ສຳລັບດ້ານວັດທະນະທຳ ແລະ ສັງຄົມ, ໄອປາ ຊຸກຍູ້ໃຫ້ມີການເພີ່ມທະວີບົດບາດຂອງແມ່ຍິງ ແລະ ປັບ ປຸງແຜນງານສຳລັບເດັກນ້ອຍ ແລະ ຜູ້ສູງອາຍຸໃນການຈັດຕັ້ງປະຕິບັດບັນດານະໂຍບາຍຂອງການພັດທະນາເສດຖະ ກິດ-ສັງຄົມ. ໄອປາຍິນດີຕໍ່ຄວາມພະຍາຍາມຂອງອາຊຽນໃນປີ 2020 ເພື່ອສົ່ງເສີມສິດສະເໝີພາບຍິງ-ຊາຍ ແລະ ການສ້າງຄວາມເຂັ້ມແຂງໃຫ້ແກ່ແມ່ຍິງ, ສ່ວນບັນຫາອັນຮີບດ່ວນ ທີ່ຈະຕ້ອງໄດ້ຈັດຕັ້ງປະຕິບັດ ໃນໄວໆນີ້, ແມ່ນ ການວາງນະໂຍບາຍກ່ຽວກັບການສຶກສາ, ການວ່າງງານ ແລະ ການປັບປຸງລະບົບສາທາລະນະສຸກ ກວມເອົາການ ເຂົ້າເຖິງວັກຊີນ ແລະ ສິ່ງສຳຄັນອື່ນໆ ໃຫ້ແກ່ກຸ່ມຄົນທີ່ມີຄວາມສ່ຽງ ແລະ ພິການ ທີ່ຖືກຜົນກະທົບຢ່າງໜັກຈາກ ບັນຫາໂຄວິດ-19. ນອກນັ້ນພວກເຮົາສະໜັບສະໜູນຕໍ່ການມີສ່ວນຮ່ວມຂອງສະມາຊິກລັດຖະສະພາໜຸ່ມໃນໄອ ປາ, ເພື່ອກ້າວໄປສູ່ການສ້າງຕັ້ງເວທີ ສສຊ ໜຸ່ມຂອງໄອປາ ເພື່ອເຊື່ອມໂຍງກັບເວທີຊາວໜຸ່ມອາຊຽນ.